Ди нэхъыжьхэм я фэеплъ уэрэдхэр
Хэку зауэшхуэм ТекIуэныгъэр къызэрыщытхьрэ илъэс 73-рэ зэрырикъур Iэтауэ щагъэлъэпIащ Къэбэрдей-Балъкъэрми.
Ветеранхэм уэрэд жаIэ. Хабзэ дахэ хъуауэ, а махуэм зауэм теухуа уэрэдхэр ягъэзэщIащ Хъарзынэ Руслан и цIэр зезыхьэ, зауэмрэ лэжьыгъэмрэ я ветеранхэм «Эстафета» зыфIаща хорым хэтхэм. Зауэр щекIуэкIа илъэсхэм, шэч хэмылъу, сэлэтхэм гугъэ къахэзылъхьэу къадэгъуэгурыкIуар уэрэдхэрщ, аращ ахэр нобэ цIыхухэм щIагъэлъапIэр. Апхуэдэ уэрэдхэм щIэдэ- Iуну «Восток» киногъэлъэгъуапIэм и гупэм къекIуэлIар мащIэтэкъым. Нэ хъыжьхэм ягъэзащIэм къызэхуэсахэри дежьурт, а уэрэдхэр фIыуэ зэралъагъум и щыхьэту.
Гупым мы зэманым цIыху 35-рэ хэтщ, и художественнэ унафэщIыр Гридасов Геннадийщ, концертмейстерыр Сидельниковэ Людмилэщ. «Ди хорыр илъэс 40-м щIигъуауэ къогъуэгурыкIуэ. ЦIыху мащIэу зэгуэр дыкъежьауэ щытами, хуэмурэ нэхъыбэ дыхъуащ, цIыху 40-м дынэблагъэу, — жеIэ хорым и пшыхьхэр езыгъэкIуэкI Наурыз Валентинэ. — Ди гупым хэтхэр уэрэд жыIэныр фIыуэ зылъагъухэрщ, абыхэмкIэ цIыхубэм дэрэжэгъуэ иратыну зыфIэфIхэрщ. Дэнэ сыт хуэдэ уэрэд щыдгъэзащIэми, дэ илъэс къэс жэуаплыныгъэшхуэ тхэлъу зыхудогъэхьэзыр ТекIуэныгъэм и махуэм. Пэжыр жыпIэмэ, нэхъ ипэкIэ зауэм хэта куэд ди гъусащ, ди жагъуэ зэрыхъунщи, мы зэманым Осташевэ Любовь и закъуэщ тхэтыжыр. СызэреплъымкIэ, икъукIэ мыхьэнэшхуэ иIэщ мы махуэм зауэ зэманым жаIэу щыта уэрэдхэр дигу къэдгъэкIыжыным, ахэр цIыхубэм зэхедгъэхыным».
Пшыхьым щыжаIащ «Анэ», «Песнь о солдате», «Снег седины», «Вальс медсестры», «Сны солдатские» уэрэдхэр. Хорым хэт Паничевэ Тамарэ «Баллада о касках» уэрэдыр гум хыхьэу зэригъэзэщIар къыхэгъэщыпхъэщ, сыту жыпIэмэ а зы лэжьыгъэмкIэ абы къызэхуэсахэм я нэгум къыщIигъэхьэфащ зэкъуэшитIым я зауэ гъуэгуанэр, я насыпыр. Апхуэдэ дапщэ хэтат Хэку зауэшхуэм?! Гупым хэт цIыхухъухэм зэдежьууэ жа- Iащ «Темная ночь» уэрэдыр. Павлов Валентин игъэзэщIа и «Маритана» уэрэдымкIэ цIыхухэм я гукъыдэжыр къиIэ-тащ.
Пшыхьым еплъын щхьэкIэ абы зыкърезыгъэхьэлIа, КъБР-м и ЦIыхубзхэм я зэгухьэныгъэм хэт, налог IуэхущIапIэм илъэс 20-м щIигъукIэ щылэжьа Къудей Лилэ ТекIуэныгъэм и махуэшхуэр зэрекIуэкIыр къызэрыщыхъум дыщыщIэупщIэм, къыджиIащ и адэ къуэшитI — Абазэхэ Хьэжбэчыррэ Нанурэ Хэку зауэшхуэм хъыбарыншэу зэрыхэкIуэдар, иужьрейр Севастополь къалэм деж щыщIалъхьауэ зэрыщытам и хъыбарыр къэлъыхъуакIуэхэм иджы дыдэ къызэрыIэрагъэхьар. «2016 гъэм Москва къалэм япэ дыдэу «Полк уахътыншэр» къыщыщызэрагъэпэщам щыгъуэ си щхьэгъусэр, ди бынхэм я быныжхэр дызэгъусэу дыкIуэри, абы дыхэтауэ щы- тащ. Ар си адэр къызэрызгъэгугъа къалэнт. Къалэным къыщымынэу, ди япэ итахэм я фэеплъым пщIэ зэрыхуэтщI Iуэхут, — къыджеIэ ди псэлъэгъум. — Си щхьэгъусэми и адэ Къудей Шэмсэдин 115-нэ шуудзэм хэту Хэку зауэшхуэм лIыгъэ щызэрихьащ. УIэгъи хъуат, ауэ къигъэзэжат. АрщхьэкIэ пасэу дунейм ехыжащ. Абыхэм я сурэтхэр тIыгъыу дыщрикIуэм, дэтхэнэми куэд зыхэтщIауэ схужыIэнущ. ИкъукIэ сыщIохъуэпс ди щыхьэрым зэрыщыслъэгъуам хуэдэу, Къэбэрдей-Балъкъэрми и «Полк уахътыншэм» хэтхэм зауэ уэрэдхэр жаIэу ирикIуэну. Сыт и уасэт «Кърухэр» уэрэдыр зэпадзыжу цIыкIури инри а Iуэхум хэтыну! Нобэ мамыру дунейм дызэрыте- тыр зи фIыщIэхэр цIыхухэм ящымыгъупщэну сыхуейт. ЩIалэгъуалэр езыр-езыру мы Iуэхум къызэрыхыхьэри уи гуапэ мыхъуу къанэркъым. Ар ди гъэсэныгъэм щыхьэт техъуэу къызолъытэри, ди щIэблэм я дунейр дахэу екIуэкIыну Тхьэм жиIэ!»
Къудей Лилэ жиIащ Севастополь кIуэуэ и адэ къуэшым и кхъащхьэр зригъэлъагъуну зэригугъэр.
ТекIуэныгъэм и уэрэдхэр накъыгъэм и 9-м и пщыхьэщхьэ псом щыIуащ Нал-шык къалэм и Къэбэрдей уэрамми. КъБР-м и Филармонием и симфоние оркестрым игъэзэщIа макъамэхэм цIыхухэм я гукъыдэжыр къаIэтащ.
БАГЪЭТЫР Луизэ.
